Klopp stomgeslaan oor Liverpool | Netwerk24
Klopp stomgeslaan oor Liverpool
16 Februarie 2020 21:00
Tottenham Hotspur se Son Heung-Min nadat Spurs Sondag vir Aston Villa met 3-2 geklop het ná ’n doodsnikdoel deur Son. Foto: Reuters
Liverpool het Norwich City Saterdag met 1-0 geklop om sy voorsprong in die liga verder te vergroot en die rekordboeke weer te herskryf.
Liverpool (76 punte) is nou onoorwonne in 43 ligawedstryde, net ses kort van Arsenal se algehele rekord van 49 oorwinnings.
Die Reds het ’n ongelooflike 102 punte uit 105 behaal en het hul 35ste opeenvolgende oorwinning in 36 wedstryde behaal – die gelykopuitslag van 1-1 teen Manchester United in Oktober was die enigste spoedhobbel.
Hulle het nou 17 wedstryde in ’n ry gewen, slegs een minder as Man United se algehele rekord. Net een span kon boonop die afgelope 11 wedstryde ’n doel teen Liverpool aanteken.
“Die gaping (Liverpool is nou 26 punte voor Manchester City) is só gek, ek begryp dit nie heeltemal nie. Ek is nie slim genoeg nie. Ek het dit nog nooit voorheen beleef nie. Dit is ongelooflik, so moeilik . . .” het Klopp aan die BBC gesê.
“Ná die wedstryd gaan ek kleedkamer toe en praat ons oor dinge en dan . . . o, maar geluk, ons het weer gewen, nog drie punte.”
Tottenham Hotspur se Son Heung-Min het Sondag Spurs se wendoel in die 94ste minuut van hul wedstryd teen Aston Villa aangeteken.
Spurs (40 punte) is nou vyfde op die puntelys agter Liverpool (76), Manchester City (51), Leicester City (45), en Chelsea (41).
Manchester United se afrigter, Ole Gunnar Solskjaer, het intussen sy span aangemoedig om Chelsea Maandagaand te klop om sodoende in die wedloop vir ’n topvier-plek te bly.
United is in die negende posisie, maar kan tot binne drie punte van die vierde span opskuif as hy Chelsea sou klop.
– Sportredaksie, TeamTalk
Meer oor: Liverpool | Sokker
Pep: ‘Liverpool moet base bekommer’
Guardiola sien swarigheid ná slae
Premierliga: ‘Dê Liverpool, dis julle s’n’